***ΦΑΚΕΛΟΣ ΥΛΙΚΟΥ***

***ΕΝΟΤΗΤΑ 10***

***ΓΕΛ ΑΙΓΙΝΑΣ***

ΜΕΤΑΦΡΑΣΗ

-Τι λοιπόν; Δεν είναι και αυτό λογικό, είπα εγώ, και δεν απορρέει αναγκαστικά  από  όσα  έχουμε  πει  ως  τώρα,  ότι  ούτε  οι απαίδευτοι, που δε γνώρισαν την αλήθεια, μπορούν ποτέ να κυβερνήσουν ικανοποιητικά την πόλη ούτε εκείνοι που τους αφήνουν να ασχολούνται ως το τέλος της ζωής τους με την παιδεία; Οι πρώτοι, επειδή δεν έχουν έναν ορισμένο στόχο στη ζωή τους, που πρέπει κυνηγώντας τον να ρυθμίζουν όλες τις πράξεις τους και στον ιδιωτικό και στο δημόσιο βίο τους× και οι άλλοι, επειδή δεν θα ριχτούν με τη θέλησή τους στη δράση, νομίζοντας ότι από ζωντανοί ακόμη είναι εγκαταστημένοι και ζουν στα μακρινά νησιά των Μακάρων;

–   Αλήθεια, είπε.

–  Δικό μας λοιπόν έργο, είπα εγώ, των ιδρυτών της πολιτείας, είναι να αναγκάσουμε τις εξαιρετικές φύσεις να φτάσουν στο μάθημα που αναγνωρίσαμε πριν ότι είναι το ανώτερο, δηλαδή να δουν το αγαθό και να πραγματοποιήσουν εκείνη την ανάβαση, και, αφού ανεβούν και δουν αρκετά, να μην τους επιτρέπουμε να κάνουν αυτό που τώρα επιτρέπεται.

–   Και ποιο είναι αυτό;

–   Να μένουν, είπα εγώ, μόνιμα εκεί ψηλά και να μη θέλουν να κατεβαίνουν πίσω κοντά σ’ εκείνους τους δεσμώτες ούτε να συμμερίζονται με εκείνους και τους κόπους και τις τιμές, είτε είναι ταπεινότερες είτε σπουδαιότερες.

–  Μα πώς; Θα τους αδικήσουμε και θα τους κάνουμε να ζουν χειρότερα, ενώ τους είναι δυνατό να ζουν καλύτερα;

–  Ξέχασες πάλι, φίλε μου, είπα εγώ, ότι μέλημα του νόμου δεν είναι αυτό,  δηλαδή  πώς  θα  ζει  στην  πόλη  εξαιρετικά  καλά  μια συγκεκριμένη κοινωνική ομάδα, αλλά αναζητάει μέσα για να πραγματοποιηθεί αυτό για ολόκληρη την πόλη× γι’ αυτόν το σκοπό συγκροτεί τους πολίτες σε αρμονικό σύνολο με την πειθώ και με τον εξαναγκασμό, τους κάνει να μεταδίδουν ο ένας στον άλλον την ωφέλεια που μπορεί ο καθένας να συνεισφέρει στο κοινό και δημιουργεί ο ίδιος τέτοιους πολίτες μέσα στην πόλη, με σκοπό όχι να τους αφήνει να τραβάει ο καθένας όπου του αρέσει, αλλά να τους χρησιμοποιεί αυτός για να δένει μαζί σε μια ενότητα την πόλη.

–   Έχεις δίκιο, είπε· πραγματικά το είχα ξεχάσει.

–  Σκέψου τώρα, Γλαύκων, είπα, ότι δε θα αδικήσουμε όσους γίνονται φιλόσοφοι στην πόλη μας, αλλά θα είναι δίκαιη η αξίωσή μας, αν τους υποχρεώνουμε να φροντίζουν και να φυλάνε τους άλλους.

*ΕΡΜΗΝΕΥΤΙΚΗ ΑΝΑΛΥΣΗ*

Ο Σωκράτης εξετάζει την καταλληλόλητα δύο κατηγοριών ανθρώπων να αναλάβουν την εξουσία: των απαίδευτων και των πεπαιδευμένων:

1. Οι απαίδευτοι αδυνατούν να κυβερνήσουν την πολιτεία, γιατί δεν διαθέτουν παιδεία και επομένως είναι *αληθείας άπειροι.*Επιπλέον δεν έχουν στη ζωή τους έναν υψηλό πολιτικό στόχο.
2. Στον αντίποδα βρίσκονται οι άνθρωποι του πνεύματος. Αυτοί, δοσμένοι στις θεωρητικές τους αναζητήσεις, ζουν αποκομμένοι από τους υπόλοιπους και η πολιτική δράση δεν τούς απασχολεί, αδιαφορούν για την εξουσία. Αποστρέφονται τις πρακτικές δραστηριότητες. Θεωρούν την παιδεία ως αυτοσκοπό και δεν επιδεικνύουν καμιά διάθεση να υπηρετήσουν το κοινό καλό.

**Οι απαίδευτοι και οι θιασώτες της παιδείας αντιπροσωπεύουν δύο διαμετρικά αντίθετες ακραίοι ανθρώπινοι τύποι, ένα είδος αριστοτελικής «υπερβολής» και «έλλειψης», γι’ αυτό και απορρίπτονται, αφού απέχουν από την μεσότητα της αρετής**.

**Η απροθυμία των πεπαιδευμένων δεν υπαγορεύεται μόνο από τη διάθεσή τους να ασχοληθούν με τις πνευματικές τους αναζητήσεις. Συνδέεται με τις δυσκολίες που θα αντιμετωπίσουν, από τη στιγμή που θα εμπλακούν στον πολιτικό στίβο: το φόβο μήπως θεωρηθούν αρχομανείς, η επιθυμία τους να αποφύγουν προσωπικές πικρίες και την ψυχική φθορά της καθημερινής πολιτικής πρακτικής, η ανησυχία μήπως δε μπορέσουν να ανταποκριθούν στις υψηλές προσδοκίες των πολιτών.**

Πολλά από τα επιφανή πνεύματα της Αρχαιότητας είχαν την ευκαιρία είτε λόγω καταγωγής είτε λόγω των περιστάσεων να αναλάβουν πολιτικά αξιώματα. Όμως κάποιοι από αυτούς είτε αποποιήθηκαν ευθύς εξ αρχής (Ηράκλειτος) είτε, όπως ο Σόλων και ο Πιττακός, παραιτήθηκαν, μόλις οι κρίσιμες καταστάσεις, εξαιτίας των οποίων είχαν κληθεί στην εξουσία, ομαλοποιήθηκαν.

***«Ἡμέτερον δὴ ἔργον, ἦν δ’ ἐγώ, τῶν οἰκιστῶν τάς τε βελτίστας φύσεις ἀναγκάσαι ἀφικέσθαι πρὸς τὸ μάθημα ὃ ἐν τῷ πρόσθεν ἔφαμεν εἶναι μέγιστον, ἰδεῖν τε τὸ ἀγαθὸν καὶ ἀναβῆναι ἐκείνην τὴν ἀνάβασιν, καὶ ἐπειδὰν ἀναβάντες ἱκανῶς ἴδωσι, μὴ ἐπιτρέπειν αὐτοῖς ὃ νῦν ἐπιτρέπεται.»***

Στο συγκεκριμένο απόσπασμα υπάρχουν σημεία τα οποία προσδιορίζουν το «αγαθό» και αποδίδουν τη φύση του: αυτό χαρακτηρίζεται ως «μέγιστον μάθημα» (ταυτίζεται επομένως με τη γνώση). Οι τύποι «ἀναβῆναι, ἀνάβασιν, ἀναβάντες» υποδηλώνουν τη δυσκολία κατάκτησής του ( χρησι­μοποιούνται συμβολικά από τον Πλάτωνα, προκειμένου να δείξει την πορεία του ανθρώ­που προς τη γνώση και την προσέγγιση – θέαση του Αγαθού. Αυτή είναι μια πορεία ανηφορική και απαιτεί χρόνο και μόχθο. Αντιστοίχως μακρόχρονη και κοπιώδης περιγράφεται στην Πολιτεία η εκπαίδευση των ἐν παιδείᾳ πολιτών και μελλοντικών φυλάκων). Τέλος,  οι ποικίλοι τύποι του ρήματος  «ορω» (ἰδεῖν, ἴδωσι) υποδηλώνουν ότι η κατάκτησή του ταυτίζεται με την έξοδο του ανθρώπου από το σκοτάδι της αμάθειας (τότε πια βλέπει πραγματικά)

***Ο εντοπισμός και η αξιοποίηση των βελτίστων φύσεων***

Στη συνέχεια ο Σωκράτης δίνει την απάντηση ποιος τελικά είναι ικανός να αναλάβει τη διοίκηση της ιδανικής πολιτείας: Οι εξαιρετικές φύσεις. Αυτούς οι οικιστές πρέπει να τους αναγκάσουν να πραγματοποιήσουν «εκείνην την ανάβασιν», ώστε να φθάσουν στο «μέγιστον μάθημα», δηλ. να αντικρίσουν την Ιδέα του *αγαθού.*Στη συνέχεια, επειδή θα θελήσουν να παραμείνουν εκεί, πρέπει να εξαναγκασθούν να κατέβουν στη σπηλιά (στην ενεργό πολιτική ζωή), για να κυβερνήσουν την πολιτεία.

***Το αγαθόν και η πορεία προς την κατάκτησή του***

Σύμφωνα με το σχολικό βιβλίο (Φιλοσοφικός Λόγος, σελ. 120) αγαθόν είναι: **α)**το είναι και ό,τι διατηρεί το είναι  **β)**η τάξη, ο κόσμος και η ενότητα που διαπερνά και συνέχει την πολλαπλότητα **γ)**ό,τι παρέχει την αλήθεια και την επιστήμη. Η θέαση του αγαθού  αποτελεί την ανώτατη μορφή γνώσης, το «*μέγιστον μάθημα*». Η προσέγγισή  του είναι δύσκολη, αλλά όχι αδύνατη. Οι ρητορικοί τύποι «*αφικέσθαι*», «*ιδειν*», «*ιδωσι*» εκφράζουν μια αισιόδοξη προοπτική για την τελική έκβαση της πορείας προς το *αγαθόν,*ενώ οι λέξεις «*αναβηναι*», «*ανάβασιν*», «*αναβάντες*» εκφράζουν τη δυσκολία της κατάκτησής του*.*

**Η απορία του Γλαύκωνα**

Μετά την πιο πάνω τοποθέτηση του Σωκράτη εύλογη φαντάζει η απορία του Γλαύκωνα: έχουμε το ηθικό δικαίωμα *(αδικήσομεν)*σε μια δίκαιη πολιτείανα τους πεπαιδευμένους να επανέλθουν στο σκότος του σπηλαίου; Έχουμε δικαίωμα να τους απομακρύνουμε από έναν καλύτερο τρόπο ζωής, για να επιβάλουμε σ’ αυτούς τον χειρότερο *(ποιήσομεν χειρον ζην).*Η στάση του Γλαύκωνα είναι **ατομοκεντρική**, και το βασικό του κριτήριο στηρίζεται στο ατομικό συμφέρον. Γι’ αυτό και ο εξαναγκασμός των φιλοσόφων θεωρείται από τον ίδιο υποβάθμιση της προσωπικής τους ζωής.

**Η απάντηση του Σωκράτη**

Αντίθετα το επιχείρημα του Σωκράτη επικεντρώνεται  στο συλλογικό συμφέρον. Η οπτική του γωνία είναι **κοινωνιοκεντρική**.

**Ο** **συλλογισμός του συνοπτικά έχει ως εξής:**

**α)**ό,τι εξασφαλίζει την ευτυχία του κοινωνικού συνόλου, είναι δίκαιο.

**β)**ο εξαναγκασμός των φιλοσόφων υπηρετεί την κοινωνική ευδαιμονία

**Επομένως:** ο εξαναγκασμός των φιλοσόφων είναι δίκαιος.

**Ο σκοπός του νόμου**

Ο Σωκράτης παρατηρεί ότι ο νόμος στοχεύει στην ευδαιμονία του συνόλου. Αυτός είναι ο στόχος του, ο σκοπός του. Συγκεκριμένα:

**α)**στην ικανοποίηση του συλλογικού συμφέροντος *(«εν ολη τη πόλει», «ουχ οπως εν τι γένος ευ πράξει», «οπη εκαστος βούλεται»*).

**β)**στην αρμονική συνεργασία όλων των πολιτών *(«συναρμόττων τους πολίτας»*), δηλ. η επίτευξη της κοινωνικής ειρήνης.

**γ)**στην κοινωνική αλληλεγγύη ανάμεσα στους πολίτες ανάλογα με τις δυνατότητες του καθενός («*μεταδιδόναι αλλήλοις της ωφελίας»*), ο καθένας πρέπει να προσφέρει ανάλογα με τις δυνατότητές του (καταμερισμός εργασίας).

**\*\*\***Οι παραπάνω εκφράσεις τονίζουν εμφατικά μια θεμελιακή ιδέα της πλατωνικής Πολιτείας: Η πόλη  
αποτελεί ένα οργανικό σύνολο, έναν οργανισμό που προϋποθέτει τη συνύπαρξη και συλλειτουργία των  
μελών του. Μέλη της πολιτείας είναι οι πολίτες· εφόσον η πόλη επιδιώκει τη συλλογική ευτυχία, θεωρείται  
αναγκαίο να υπάρχουν μεταξύ των πολιτών ισχυροί δεσμοί. Η μη διάσπαση του κοινωνικού ιστού αλλά και  
η ισχύς του αποτελούν για τον Πλάτωνα ύψιστο ζητούμενο. Θυμίζουμε ότι στον μύθο του Πρωταγόρα (6η  
Διδακτική Ενότητα) το δώρο του Δία στους ανθρώπους, με το οποίο τους δόθηκε ως δυνατότητα η πολιτική  
αρετή, ήταν η αἰδὼς και η δίκη, για να λειτουργήσουν ως πόλεων κόσμοι τε καὶ δεσμοὶ φιλίας συναγωγοί .

**δ)**στη διαμόρφωση ήθους κοινωνικού *(«εμποιων τοιούτους ανδρας εν τη πόλει, ουχ ινα αφιη τρέπεσθαι οπη εκαστος βούλεται»*): Διαπλάθει το χαρακτήρα των πολιτών έτσι ώστε να τους κάνει να συνειδητοποιήσουν ότι δεν μπορούν να ζήσουν χωρίς να επιτελούν τον κοινωνικό τους ρόλο.

**Για να δοθεί μεγαλύτερη ζωντάνια στο ρόλο που παίζει ο νόμος, χρησιμοποιείται το σχήμα της προσωποποίησης**. *«τουτο ου μέλει νόμω», «μηχαναται», «συναρμόττων τους πολίτας πειθοι και ανάγκη», «ποιων μεταδιδόναι», «και αυτος εμποιων τοιούτους ανδρας … επι τον σύνδεσμον της πόλεως»*.

***Έτσι ο νόμος εμφανίζει τα εξής χαρακτηριστικά:***

* Είναι δίκαιος, διότι δεν κάνει διακρίσεις.
* Έχει παιδαγωγικό χαρακτήρα.
* Είναι όμως και εξαναγκαστικός – επανορθωτικός, επινάλλοντας ποινές σε όσους εμφανίζουν αντικοινωνική συμπεριφορά

Τα μέσα, που χρησιμοποιεί ο νόμος, για να πετύχει την εύρυθμη λειτουργία της πολιτείας, είναι:

* **Η πειθώ:**Η πρόταξη της πειθούς υποδηλώνει ότι προέχει η δημιουργία συναίνεσης των αρχομένων. Η πειθώ είναι καταλληλότερο μέσο, αφού στοχεύει στην εσωτερική πειθαρχία του πολίτη.
* **Η ανάγκη (βία):**αν η πειθώ δεν καρποφορήσει, ο νόμος ασκεί πίεση *(ανάγκη).*

**Η προσφυγή στον εξαναγκασμό εξηγείται, αν ληφθούν υπόψη οι τραυματικές εμπειρίες του Πλάτωνος**: **α)**από την προϊούσα φθορά του πολιτικού ήθους στην Αθήνα της εποχής του **β)**από τις αυθαιρεσίες και τα εγκλήματα των Τριάκοντα **γ)**από την τραγική διάψευση των ελπίδων του μετά την αποκατάσταση του πάτριου πολιτεύματος, λόγω της ενέργειας του αθηναϊκού δήμου να καταδικάσει σε θάνατο το Σωκράτη.

**Τα μελανά σημεία της επιχειρηματολογίας του Σωκράτη**

**α)**Ο Σωκράτης υποπίπτει σε αντιφάσεις: από τη μια τονίζει ότι μέλημα του νόμου είναι η ευτυχία του συνόλου, από την άλλη δέχεται μια κοινωνική τάξη να θυσιαστεί για χάρη του συνόλου.

**β)**Το επιχείρημα του Σωκράτη είναι η υπεροχή του συλλογικού συμφέροντος έναντι του ατομικού δεν έχει απόλυτη ισχύ, αν λάβουμε υπόψη ότι σε πάρα πολλές περιπτώσεις στην ανθρώπινη ιστορία εν ονόματι του συλλογικού συμφέροντος διαπράχθηκαν φοβερά εγκλήματα (π.χ. στη ναζιστική Γερμανία).

**γ) Ο Σωκράτης υποστηρίζει ότι ο φιλόσοφος οφείλει να ανταπόδοση στην πόλη η οποία τον εκπαίδευσε: η άποψη αυτή του Σωκράτη προσδίδει στην παιδεία έναν ρόλο άκρως χρησιμοθηρικό**. Η παιδεία που προσφέρει μια οργανωμένη κοινωνία στους πολίτες της πρέπει να στοχεύει στη διαμόρφωση ελεύθερων προσωπικοτήτων, που να είναι ικανοί να κάνουν τις δικές τους επιλογές στη ζωή τους.